ค่าเงินหยวนช่วยหุ้นไทยพุ่งปิด806.07จุด
ดัชนีหุ้นไทยปิดตลาดเพิ่มขึ้น 14.22 จุด หรือ 1.8% ปิดที่ 806.07 จุด มูลค่าการซื้อขายทะลัก 29,913.40 ล้านบาท
21 มิ.ย. 2553

ดัชนีหุ้นไทยปิดตลาดเพิ่มขึ้น 14.22 จุด หรือ 1.8% ปิดที่ 806.07 จุด มูลค่าการซื้อขายทะลัก 29,913.40 ล้านบาท
นายพงศ์ภัทร สิริพิพัฒน์ ผู้ช่วยผู้จัดการฝ่ายวิเคราะห์หลักทรัพย์ บริษัทหลักทรัพย์ (บล.) เคจีไอ (ประเทศไทย) กล่าวว่า ตลาดหุ้นไทยเข้าสู่ทิศทางขาขึ้นแล้ว โดยคาดว่า ในรอบนี้มีโอกาสที่จะทำสถิติใหม่ เพิ่มขึ้นไปมากกว่า 820 จุด ได้ในเร็วๆ นี้ "ตลาดหุ้นไทยควรจะขึ้นแรงมาก หลังจากทางการจีนมีนโยบายที่จะไม่ผูกค่าเงินเหยวนไว้กับค่าเงินเหรียญสหรัฐ เพราะจะทำให้ค่าเงินในภูมิภาคแข็งขึ้นและนักลงทุนต่างชาติจะเข้ามาเก็งกำไรค่าเงินและเข้ามาลงทุนในตลาดหุ้น เพื่อให้ได้กำไรสองต่อ" นายพงศ์ภัทร กล่าว อย่างไรก็ตาม นายพงศ์ภัทร กล่าวว่า แนวโน้มขาขึ้นของดัชนีหุ้นไทยอาจจะสะดุดได้ หากวิกฤตการเงินในยุโรปลุกลาม หรือ มีข่าวร้ายใหญ่ๆ เช่น การลดอันดับความน่าเชื่อถือของประเทศหลักๆ ในยุโรป